9 Bakaulengwe ba bantsi ba dirisa diura tse dintsi kgwedi le kgwedi ba baakanyetsa dipuo tse ba tla di neelang kwa dipokanong. Kwa dipokanong, fa ba tlhalosa tshedimosetso ya botlhokwa e ba e boneng fa ba ne ba ithuta Baebele, mafoko a bone a a botlhale a rotloetsa botlhe mo phuthegong gore ba itshoke. (1 Tim. 5:17) Bakaulengwe le bokgaitsadi ba bantsi ba itsege ka go bontsha badumedimmogo le bone lorato le kutlwelobotlhoko. (Bar. 12:15) Bangwe ka metlha ba etela ba ba tshwenyegileng thata mo maikutlong mme ba rapela le bone. (1 Bathes. 5:14) Ba bangwe ba ipha nako ya go kwalela Bakeresete mmogo le bone ba ba lebaneng le teko mafoko a a lorato a a kgothatsang. Mme ba bangwe ka bopelonomi ba thusa ba ba nang le mathata a botsogo go nna teng kwa dipokanong tsa phuthego. Basupi ba le diketekete ba nna le seabe mo tirong ya namolo, ba thusa badumedimmogo le bone go tsosolosa magae a bone a a sentsweng ke dikotsi tsa masetlapelo. Tsela e bakaulengwe bano le bokgaitsadi ba bontshang lorato ka yone le e ba thusang ba bangwe ka yone e bontsha “bopelonomi jo bo sa re tshwanelang jwa Modimo jo bo bontshiwang ka ditsela tse di farologaneng.”—Bala 1 Petere 4:11.